Pranešimas žiniasklaidai

2024 m. rugsėjo 26 d.

**„ACE Logistics Group“ Lietuvoje investuoja 7 mln. eurų: Kaune iškils modernus logistikos terminalas**

**Kaune iki 2025 m. rudens iškils modernus Baltijos šalyse, Suomijoje ir Ukrainoje veikiančios logistikos įmonių grupės „ACE Logistics Group“ terminalas. 4 tūkst. kv. metrų terminalas bus naudojamas ne tik kroviniams – jame bus įrengtas ir įmonės biuras bei poilsio patalpos vairuotojams. Terminalą stato Estijos statybų bendrovės „Mapri Ehitus“ valdoma „Mapri Statyba“. Bendra investicijų suma siekia apie 7 mln. eurų.**

Pasak „ACE Logistics Group“ generalinio direktoriaus Andres Matkur, iki šiol grupei priklausanti Lietuvos bendrovė „Ace Logistics“ turėjo logistikos centrą Vilniuje, dėl vykdomos tarptautinės verslo plėtros naujam terminalui pasirinktas Kaunas.

„Kaunas dėl savo lokacijos yra itin patogus aptarnaujant klientus ne tik Lietuvoje, bet ir Baltijos jūros bei aplinkiniuose regionuose – Latvijoje, Estijoje bei Skandinavijoje. Esame optimistiškai nusiteikę tiek dėl augančios ekonomikos, tiek dėl savo konkurencingumo logistikos rinkoje. Tuo tikėti leidžia ir atsirandančios optimalios transporto grandžių galimybės, kurios itin reikalingos efektyvesnei logistikai“, – rugsėjo 25-ąją, įmūrijant simbolinį kertinį akmenį, kalbėjo A. Matkur.

„Naujo logistikos terminalo statybos Lietuvoje mums reiškia ne tik įvertinimą, bet ir sėkmingai vykstančią plėtrą Baltijos regione – statybas įgyvendina „Mapri Ehitus“ dukterinė statybų bendrovė „Mapri Lietuva“. Šiuo metu Lietuvoje turime dar keletą nebaigtų objektų, statome grūdų terminalą“, – sako „Mapri Ehitus“ pardavimų vadovas Margus Väärsi.

„ACE Logistics Group“ terminalas įsikurs netoli Kauno laisvosios prekybos zonos (LEZ), kuri šiuo metu yra vienas didžiausių tokio pobūdžio pramonės ir logistikos parkų Baltijos šalyse. Kauno LEZ‘e jau veikia nemažai pasaulyje žinomų įmonių, tad „ACE Logistics“ įžvelgia ir potencialių sinergijų galimybę.

„Naujasis logistikos terminalas su 40 krovos rampų gerokai padidins mūsų krovos pajėgumus ir sutrumpins tranzito laiką. Tai prisidės prie didesnio paslaugų efektyvumo, tuo pačiu užtikrins dar didesnį klientų pasitenkinimą mūsų logistiniais sprendimais. Terminalas projektuotas atsižvelgiant į didesnes krovinių apimtis ateityje, o tai leis drąsiau planuoti logistikos paslaugų plėtrą“, – sako „ACE Logistics“ generalinė direktorė Juana Kudarauskienė.

Terminale, be 40 krovos rampų, dar bus įrengti specialūs krovimo tilteliai mikroautobusams bei krovininėms priekaboms. Bendra investicijų apimtis kartu su krovinių perkrovimo įranga siekia apie 7 mln. eurų.

Terminalas statomas iš ekologiškai tvarių medžiagų, jame bus integruotos energiją taupančios sistemos, naudojami atsinaujinančios energijos ištekliai, įrengtos elektromobilių įkrovimo stotelės. Tai atitinka „ACE Logistics Group“ įsipareigojimą mažinti anglies dvideginio pėdsaką ir plėtoti tvarius transporto sprendimus.

„ACE Logistics Group“ investicija į naująjį Kauno terminalą yra didžiausia per grupės veiklos istoriją. Prieš kelerius metus, 2020 m., baigtas statyti logistikos centras Rae Parish, Estijoje, atsiėjo apie 5 mln. eurų. Planuojama, kad terminalas Kaune pradės veikti iki 2025 m. rudens.

„ACE Logistics Group“ veikia penkiose šalyse: Estijoje, Latvijoje, Lietuvoje, Suomijoje ir Ukrainoje. Grupės įmonės teikia įvairias transporto ir logistikos paslaugas, įskaitant oro, jūrų, kelių ir geležinkelių transporto paslaugas, taip pat sandėliavimo ir muitinės paslaugas. Įmonių grupėje dirba daugiau nei 180 darbuotojų, konsoliduota apyvarta 2023 m. siekė 45,5 mln. eurų.

Estijos statybų bendrovės „Mapri Ehitus“ veiklą vysto statybos generalinės rangos ir projektų valdymo, žemės ūkio statybos ir betonavimo darbų srityse. 2023 m. „Mapri Ehitus“ konsoliduotų statybos darbų apimtis Estijoje, Latvijoje ir Lietuvoje siekė 161 mln. eurų, įmonėje dirba virš 230 darbuotojų.

**Daugiau informacijos:**

Andres Matkur, „ACE Logistics Group“, [andres.matkur@ace.ee](mailto:andres.matkur@ace.ee)

Margus Väärsi, „Mapri Ehitus“ [margus@mapri.eu](mailto:margus@mapri.eu)